FI Euroopan unionin virallinen lehti C 29/27

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 29/10

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”CARCIOFO BRINDISINO”

EY-N:o: IT-PGI-0005-0798-17.02.2010

SMM ( X ) SAN ( )

1. Nimi:

”Carciofo Brindisino”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 – Hedelmät, vihannekset ja viljat sellaisenaan ja jalostettuina

3.2 Kuvaus 1 kohdassa nimetystä tuotteesta:

SMM-tuotteella ”Carciofo Brindisino” tarkoitetaan tuoreita latva-artisokkia, jotka kuuluvat Cynara cardunculus -lajin Scolymus (L.) -alalajin ekotyyppiin ”Carciofo Brindisino”.

Suojatulla tuotteella ”Carciofo Brindisino” on kulutukseen saatettaessa oltava seuraavat ominaisuudet:

— Keskimääräisen tiiviit nuput ovat lieriön muotoisia, ja niiden korkeus on vähintään 8 cm ja halkaisija vähintään 6 cm, ulommat suojuslehdet ovat väriltään vihreät, ja niissä on häivähdys sinipunaista, ne ovat kärjestään joko tasaisen pyöristyneitä tai niissä on pieni lovi tai toisinaan pieni piikki; sisemmät suojuslehdet ovat vihertävän valkoiset, ja niissä on häivähdys sinipunaista, ohuen tai keskimääräisen paksun kukkavarren pituus on enintään 10 cm.

— Nuppujen on oltava ehyitä, tuoreen näköisiä, vailla merkkejä kuivumisesta, terveitä (vailla tuholaisten aiheuttamia vaurioita), puhtaita ja vailla vieraita hajuja ja/tai makuja.

— Nuppujen on oltava pehmeitä ja maukkaita, suojuslehtien alaosan ja kukkapohjuksen pulleita, pehmeitä ja maukkaita, ja niiden keskimääräisen kuitupitoisuuden on oltava 5 g 100 g:ssa syötävää osaa.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kaikkien Carciofo Brindisinon tuotantovaiheiden on tapahduttava 4 kohdassa rajatulla tuotantoalueella. Sato on korjattava käsin leikkaamalla kukkavarsi enintään 10 cm:n pituudelta, ja siihen saa mahdollisesti jäädä 1 tai 2 lehteä. Koska Carciofo Brindisino on erittäin herkkä, sadonkorjuu on suoritettava hellävaraisesti, jotta voidaan välttää mekaaniset vauriot.

3.6 Viipalointia, raastamista, pakkaamista jne. koskevat erityiset säännöt:

Carciofo Brindisino on pakattava 4 kohdassa tarkoitetulla alueella, jotta voidaan välttää kuljetuksesta irtotavarana aiheutuvat vauriot ja laadun heikkeneminen. Kyseessä on helposti pilaantuva tuote, joka kestää huonosti käsittelyä ja kuljetusta. Laadun heikkeneminen, kuten ruskistuminen ja kuivuminen, on sitä todennäköisempää mitä pidempään säilytys kestää. Tuote on aina säilytettävä viileissä, katetuissa ja ilmastoiduissa tiloissa, joihin ei keräänny kosteutta.

Tuotantoalueella tapahtuvaan kauppakunnostukseen kuuluu yksi tai useampi seuraavista vaiheista, joista huolehtii ammattitaitoinen henkilöstö.

— Leikkaaminen: kukkavarsi katkaistaan kokonaan tai osaksi. Jäljelle jäävästä osasta voidaan myös poistaa säikeinen ulkopinta;

— Tasoitus: suojuslehtien kärki leikataan;

— Uloimpien suojuslehtien poistaminen: nupun säikeisimmät suojuslehdet poistetaan, jotta tuote on sellaisenaan käyttövalmis;

— Pakkaaminen.

Tuote on pidettävä kaupan tuoreena pakkauksissa, jotka sisältävät 1–25 latva-artisokkaa ja jotka on valmistettu kasviperäisestä materiaalista, pahvista tai muusta voimassa olevassa lainsäädännössä hyväksytystä kierrätettävästä materiaalista. Pakkaukset suljetaan sinetillä, jota ei voida käyttää uudelleen avaamisen jälkeen. Kunkin pakkauksen sisältämien tuotteiden on oltava tasalaatuisia, väriltään lajikkeelle tyypillisiä, ja suojuslehtien on oltava tiukasti kiinnittyneitä.

3.7 Merkintöjä koskevat erityissäännöt:

Pakkauksissa on oltava SMM-tuotteen ”Carciofo Brindisino” tunnus.

Tunnus voi olla myös mustavalkoinen tai yksinomaan vihreä.

Pakkauksessa on lisäksi oltava etiketti, jossa on samankokoisin painokirjaimin seuraavat tiedot ja merkinnät:

— Indicazione Geografica Protetta (tai IGP) ”Carciofo Brindisino”;

— pakkaajan tai tuottajan nimi, toiminimi ja osoite;

— voimassa olevassa lainsäädännössä edellytetyt kaupalliset ominaisuudet (tyyppi, pakkauksen paino jne.);

— yhteisön tunnus.

Kaikki tiedot on ryhmiteltävä samaan kenttään ja merkittävä selvästi, luettavasti ja lähtemättömästi.

Muiden luonnehdintojen, joista ei ole erikseen määrätty eritelmässä, ja/tai sellaisten tietojen, jotka ovat luonteeltaan mainostavia tai omiaan johtamaan kuluttajia harhaan tuotteen luonteesta ja ominaisuuksista, lisääminen on kielletty.

4. Maantieteellisen alueen tarkka rajaus:

SMM-tuotteen ”Carciofo Brindisino” tuotantoalue käsittää seuraavien kuntien hallinnollisen alueen kokonaisuudessaan: Brindisi, Cellino San Marco, Mesagne, San Donaci, San Pietro Vernotico, Torchiarolo, San Vito dei Normanni ja Carovigno.

5. Yhteys maantieteelliseen alkuperään:

5.1 Maantieteellisen alueen erityisyys:

Ympäristötekijät

Carciofo Brindisinon tuotantoalueen maaperän ominaisuudet ovat tyypillisiä rannikon kalkkipitoiselle hiekkamaalle, josta käytetään yleisesti nimitystä ”tuffi”. Sille on ominaista keskinkertainen typpi-, alhainen fosfori- ja korkea kaliumpitoisuus, se sisältää keskinkertaisesti orgaanisia ainesosia, ja sen pH-arvo on neutraali tai hieman emäksinen ja vedensitomiskyky korkea. Maasto on pääosin tasankoa.

Alue soveltuu erinomaisesti Carciofo Brindisinon viljelyyn myös välimerellisen ilmastonsa ansiosta. Talvet ovat leutoja ja kesät kuuman kosteita koillisen Välimeren ilmavirtauksista johtuen. Myös Adrianmeren läheisyys vaikuttaa suotuisasti ilmastoon, koska talvikausi on poikkeuksellisen leuto ja pakkasta esiintyy vain harvoin. Kylmien kuukausien keskilämpötila on noin 9 °C ja kuumimpien noin 25,5 °C. Voimakkaita lämpötilojen vaihteluita esiintyy vain harvoin. Sateita saadaan erityisesti syksyllä ja talvella, ja vuotuinen sademäärä on noin 550 mm. Keväisin ja kesäisin esiintyy pitkiä kuivia kausia.

Inhimilliset tekijät

Maantieteelliselle alueelle on ominaista myös paikallisten tuottajien Brindisin latva-artisokan viljelymenetelmiin liittyvä korkea erikoistumisaste, ja tuotteen arvostetut aistinvaraiset ominaisuudet ovat seurausta vuosien varrella kehittyneistä menetelmistä, jotka ovat tiiviissä yhteydessä tuotantoalueeseen.

5.2 Tuotteen erityisyys:

Carciofo Brindisinon tärkeimpiin erityisominaisuuksiin kuuluu lajikkeen varhaisuus, jonka ansiosta tuote saadaan markkinoille jo lokakuusta alkaen.

Carciofo Brindisino erottuu muista latva-artisokista myös nuppujen poikkeuksellisen pehmeyden ja hyvän maun ansiosta; erityisesti suojuslehtien alaosa on tiivis, pullea ja pehmeä ja kukkapohjus pullea ja maukas. Nämä ominaisuudet, jotka johtuvat vähäsäikeisyydestä, takaavat Carciofo Brindisinon erityislaadun, jonka perusteella se soveltuu monenlaisiin gastronomisiin käyttötarkoituksiin. Pehmeän makunsa ansiosta sitä nautitaan mielellään myös kypsentämättömänä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Carciofo Brindisino on tiiviisti tuotantoalueeseensa yhteydessä oleva tuote, jonka erityisluonne johtuu alueen maaperä- ja ilmasto-olosuhteista sekä inhimillisistä tekijöistä.

Erityisen suotuisa ilmasto ja läheisen Adrianmeren vaikutus, jonka ansiosta talvet ovat leutoja, mahdollistavat tuotannon varhaisen kypsymisen.

Rannikon kalkkipitoisesta hiekasta muodostuneen, runsaasti kaliumia sisältävän maaperän erityinen koostumus sekä käytetyn ekotyypin erityispiirteet antavat nupuille niille ominaisen pehmeyden ja maun sekä vähäsyisyyden. Barin tutkimuslaitoksessa suoritetun aistinvaraisen paneelitestin tulokset osoittavat toteen nämä Carciofo Brindisinon aistinvaraiset erityisominaisuudet sekä suhteessa muihin Brindisin maakunnassa viljeltyihin lajikkeisiin että samasta lajikkeesta saatuihin muualla viljeltyihin latva-artisokkiin.

Ilmeisiä merkkejä tuotteen ja sen tuotantoalueen välisestä yhteydestä ovat myös monet paikalliselle keittiölle tyypilliset latva-artisokasta valmistetut ruokalajit ja alueen tuottajien korkea erikoistumisaste, joka perustuu sukupolvelta toiselle siirtyneiden viljelymenetelmien hallintaan.

Historialliset tekijät

Carciofo Brindisinon maineesta on olemassa todisteita jo 1700-luvun alkupuolelta lähtien. Jo vuonna 1736 Apulian pappisseminaarien reseptikokoelmissa viitattiin ruokalajeihin, joiden perusainesosana käytettiin kyseistä latva-artisokkaa.

Alueen erinomainen soveltuvuus lajin viljelyyn on johtanut viime vuosikymmenten aikana latva-artisokan viljelyalan kasvuun siinä määrin, että nykyisin noin 20 % Italian latva-artisokkatuotannosta on peräisin Brindisin maakunnasta.

Nykyisin Carciofo Brindisinon maineesta todistavat monet tapahtumat, kuten vuodesta 1970 alkaen järjestetty Mostra del Carciofo Brindisino ja tuotteen ympärille keskittyvät gastronomiset teemaillat ja konferenssit. Vuoden 2008 Vinitaly-viinimessujen yhteydessä keittiömestareille myönnettiin palkintoja nimenomaan Carciofo Brindisinolle omistettujen ruokalajien kehittämisestä.

Tuotantoeritelmän julkaisutiedot:

Italian hallitus on aloittanut kansallisen vastaväitemenettelyn julkaisemalla 28. lokakuuta 2009Italian tasavallan virallisen lehden numerossa 251 ehdotuksen suojatun maantieteellisen merkinnän ”Carciofo Brindisino” hyväksymiseksi.

Eritelmän koonnettu teksti on saatavissa

— internetissä joko osoitteessa:http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai

— menemällä suoraan ministeriön kotisivulle (http://www.politicheagricole.it) ja valitsemalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE [regolamento (CE) n. 510/2006]”.

(1) EUVL L 93, 31.3.2006, s. 12.